Összefoglalás a 8. tanulmányról
Bölcs szavak

„A legtöbb ember talál valakit, aki jó hozzá; de hű embert, azt ki találhat?” (Péld. 20,6.) 
Elmúlt heti tanulmányunkban a különböző példabeszédek által közvetített igazságokat vizsgáltunk meg, amelyek segítenek minket a bűnös világ rossz dolgai fölé emelkedni. Erre a világon mindenkinek megvan a lehetősége, hiszen az Úr minden embernek teremtett halló füleket és látó szemeket. Bár az öröklés komoly szerepet játszik, és a környezetünk erős hatást gyakorol szokásaink kialakítására, amely a jellem alakulását képes befolyásolni, mégis mindannyian eljuthatunk az Istentől származó bölcsesség és hit teljességére, ha nem csukjuk be füleinket és szemeinket az Ige szavai előtt. Ez a döntés viszont csak rajtunk múlik. Bűnösség tekintetében mind egyenlőek vagyunk, és így mindnyájunknak ugyanarra a Megváltóra van szükségünk. Üdvösségünk mégis egyéni módon megy végbe, kizárólag kegyelemből, hit által. 

Isten szemében igazi érték a jellemben megmutatkozó hűség, istenfélelem, igaz istenismeret, a szolgálat lelkülete, amellyel Krisztust mutatjuk be az Őt még nem ismerőknek. A Példabeszédek könyve 20-21-22-dik fejezetének gyakorlati tanításiból levonható tanulságok közül kiemeltünk néhányat: aki álnokságból él, rossz véget lát, /az Úr nem adja áldását az örökség sürgetőire, /a bosszút pedig jobb az Úrra hagyni, aki majd megfizet mindenkinek az ő cselekedetei szerint. Az ember jellemének egyik mércéje a szegényeken való segítés készsége is. Isten fontosabbnak tartja a szegények iránti emberi együttérzést a vallási buzgalomnál, annyira, hogy Jézus azonosítja magát a szükséget szenvedőkkel. Mi is kölcsön adunk az Úrnak, ha kegyelmesek vagyunk a szegényhez, és ha meghalljuk a szegény kiáltását, akkor a mi kiáltásunkat is meghallja az Úr.

Tanulmányunk hangsúlyt fektet a 22-dik fejezetben a gyermekek tanítására. Az ő esetükben nem csak egyszerűen az ismeret átadásáról van szó, hanem sokkal többről. Elkezdjük, lefektetjük bennük a jövő alapjait, és egyben fel is építjük, mert még vén korban sem távoznak el attól, amit gyermekkorukban megtanítottunk nekik. A korai gyermeknevelés, amellyel Istennek szenteljük a gyermeket, kihat az örökkévalóságra. Ebben a vetés-aratás elvben észre kell vennünk azt, hogy az aratás mindig bőségesebb, mint a vetés. Ezt próbálja érzékeltetni velünk az álnokságot vető negatív példája is, aki többet arat, mint amit elvetett, nyomorúságot. Jó magot vetve viszont mi is többet arathatunk, mint amit elvetettünk, örök életet. Adja meg a Jó Isten, hogy talentumainkat mindig a Megváltó dicsőségére tudjuk kamatoztatni.

Ámen!

